Kremlinul apreciază luni, după realegerea lui Vladimir Putin cu 87% dintre voturile exprimate, că Iulia Navalnaia, care a preluat ştafeta de la soţul său defunct, opozantul Aleksei Navalnîi, şi-a pierdut "rădăcinile" şi a pierdut "pulsul" ruşilor, relatează AFP, relatează News.ro.
"Această Iulia Navalnaia pe care aţi menţionat-o face în continuare parte dintre aceşti oameni care-şi pierd rădăcinile, care-şi pierd legăturile cu patria, care-şi pierd înţelegerea patriei lor, care nu mai simt pulsul ţării lor", i-a răspuns un purtător de cuvânt al Kremlinului unei întrebări a unui jurnalist.
"BINEÎNŢELES CĂ AM SCRIS NUMELE NAVALNÎI"
În campania în vederea alegerilor prezidenţiale, Iulia Navalnaia a cerut populaţiei ruse "să voteze cu orice alt candidat, dar nu cu Putin".
Duminică, ea a anunţat că a scris "Navalnîi" pe buletinul său de vot, după ce a votat la Ambasada Rusiei la Berlin.
"Bineînţeles că am scris numele 'Navalnîi', pentru că nu este posibil (...) ca, la o lună înainte de alegeri, principalul opozant al lui Putin, deja încarcerat, să fie ucis", a declarat ea. La intrarea în sediul ambasadei ruse, susţinătorii săi au scandat "Iulia, Iulia, noi suntem cu tine!".
Iulia Navalnaia s-a angajat să continue activitatea soţului său şi a acuzat în mai multe rânduri, în ultimele zile, că Vladimir Putin l-a "asasinat", o acuzaţie pe care Kremlinul o neagă ferm. Aleksei Navalnîi, cel mai feroce critic al lui Vladimir Putin din ultimii zece ani, a murit la 16 februarie, la vârsta de 47 de ani, într-o colonie penitenciară, în Arctica, unde ispăşea o pedeapsă de 19 ani de închisoare, după ce a fost găsit vinovat de "extremism".
Yulia Navalnaya, the widow of late opposition leader Alexei Navalny, joined the "Noon against Putin" protests as she queued to cast her ballot at the Russian embassy in Berlin. The protests took place outside voting stations in several countries, including Russia. pic.twitter.com/wcZ0SVeMIT
— DW News (@dwnews) March 17, 2024